2 seuns brand dood in plakkershut | Netwerk24
Deur Cara-Lee Dorfling 13 Junie 2019 11:14
’n Brand in ’n plakkershut het die lewe van twee Oos-Kaapse seuns geëis.
’n Vrou, wat vermoedelik die ma van minstens een van die twee seuns van onderskeidelik sewe en 12 jaar oud is, het hulle blykbaar Maandag omstreeks 22:00 alleen in ’n plakkershut in die Khabakazi-nedersetting in Centane gelos.
Dinsdag in die vroeë oggendure is sy laat weet dat haar plakkershut in ligte laaie is, lui ’n polisieverklaring.
Albei seuns is na die Tafalofefe-hospitaal naby Butterworth gehaas.
Die sewejarige seun is met sy aankoms by die hospitaal dood verklaar en die ouer seun is Woensdagoggend in die hospitaal dood.
Kapt. Jackson Manatha, polisiewoordvoerder, het Donderdagoggend gesê dit is nog onduidelik of die twee seuns broers was, aangesien die vrou wat na hulle omgesien het, nog te getraumatiseerd is om met die polisie te praat.
Die name van die twee seuns word nog weerhou.
’n Ondersoek word gedoen om die oorsaak van die brand vas te stel, asook hoekom die seuns die aand van die brand alleen gelaat is.
Meer oor: Kinders | Plakkershut | Brand